b"\n_START_ARTICLE_\nJens Thiis\n_START_SECTION_\nBakgrunn\n_START_PARAGRAPH_\nJens var s\xc3\xb8nn av Abraham B\xc3\xb8ckmann Thiis (1840\xe2\x80\x9390) og Emma Marie L\xc3\xb6wegren (1842\xe2\x80\x931928). Faren var skipsmegler av Thiis (slekt)._NEWLINE_Etter studier ved Aars og Voss' skole 1888 og Tegneskolen reiste han p\xc3\xa5 kontinentet 1890-92, og var deretter ved Kunstindustrimuseeet i Kristiania i ett \xc3\xa5r.\n_START_SECTION_\nKarriere\n_START_PARAGRAPH_\nI 1895 kom han til Nordenfjeldske Kunstindustrimuseum og frem til 1908 gjorde det til et museum med moderne samlinger. Han var en radikal museumsmann og var v\xc3\xa5ken for str\xc3\xb8mninger i tiden. I 1907 engasjerte han Henry van de Velde, som n\xc3\xa5 regnes som en av datidens fremste stilskapere, til \xc3\xa5 tegne og innrede et rom i museet som var beregnet p\xc3\xa5 \xc3\xa5 vise et art nouveau-interi\xc3\xb8r. Henry van de Velde-rommet er ganske enest\xc3\xa5ende i sitt slag, med interi\xc3\xb8r og m\xc3\xb8bler spesialtegnet for form\xc3\xa5let. Rommet er gjenskapt i Nordenfjeldske Kunstindustrimuseums nye lokaler._NEWLINE_Han ble i 1908 Nasjonalgalleriets f\xc3\xb8rste direkt\xc3\xb8r. Han kj\xc3\xb8pte inn fransk samtidskunst, bl.a. Monet, van Gogh m.fl. og la s\xc3\xa5ledes grunnlaget for museets samling av fransk kunst._NEWLINE_Thiis skrev og foredro hyppig, og fra 1925 var han med A. W. Br\xc3\xb8gger og Knut Liest\xc3\xb8l faste k\xc3\xa5s\xc3\xb8rer for det nystartede NRK._NEWLINE_If\xc3\xb8lge Tore Hamsun spilte han i 1934 poker med Knut Hamsun, men falt p\xc3\xa5 Sirilunds trapp og brakk l\xc3\xa5rhalsen._NEWLINE_I 1890 var han med p\xc3\xa5 \xc3\xa5 starte nyromantikken her til lands ved \xc3\xa5 urfremf\xc3\xb8re Vilhelm Krags dikt Fandango i Det Norske Studentersamfund.\n_START_SECTION_\nFamilie\n_START_PARAGRAPH_\nJens ble selv gift med Vilhelmine Dons (1870\xe2\x80\x931939) som blant annet var av slekten Ullmann. De hadde barna Eva Thiis (1896\xe2\x80\x931943) som var museumssekret\xc3\xa6r, arkitekt Helge Thiis (1897\xe2\x80\x931972) som ledet Nidaros domkirkes restaureringsarbeider fra 1930 til sin d\xc3\xb8d, Else Thiis (1898\xe2\x80\x931977) som var gift med arkeologen Sigurd Grieg, og til sist, kunsthistoriker Ragna Thiis Stang (1909\xe2\x80\x931978) som var gift med Nic. Stang og i tiden 1966-71 ledet Oslo kommunes kunstsamlinger.\n_START_SECTION_\nAvbildninger\n_START_PARAGRAPH_\nThiis ble portrettert 1893 av Gustav Vigeland; 1908 av Edvard Munch; 1918 av Henrik Lund; 1932 av Jean Heiberg og 1932\xe2\x80\x941935 av den franske Rodin-eleven Charles Despiau (1874\xe2\x80\x941946)."